b"\n_START_ARTICLE_\nAdam Ma\xc5\x82ysz\n_START_SECTION_\nBiografia\n_START_PARAGRAPH_\nVa n\xc3\xa9ixer el 3 de desembre del 1977 a la ciutat de Wis\xc5\x82a, poblaci\xc3\xb3 situada al voivodat de Sil\xc3\xa8sia.\n_START_SECTION_\nCarrera esportiva\n_START_PARAGRAPH_\nMa\xc5\x82ysz comen\xc3\xa7\xc3\xa0 la seva carrera quan tenia sis anys. El 1994 per primera vegada en la seva vida va ser saltador en la competici\xc3\xb3 de la Copa del M\xc3\xb3n. Tamb\xc3\xa9 en aquest any, a Innsbruck va guanyar els primers punts de la classificaci\xc3\xb3 general d'aquest torneig. El 1996 a la capital de Noruega, Oslo, Adam Ma\xc5\x82ysz va guanyar el primer concurs de la Copa del M\xc3\xb3n de la seva carrera. El 2001 va guanyar el Torneig dels Quatre Trampolins. La temporada 2001/2002 va guanyar la Copa del M\xc3\xb3n sent el primer representant de Pol\xc3\xb2nia en la hist\xc3\xb2ria dels salts._NEWLINE_Va participar en els Jocs Ol\xc3\xadmpics d'hivern de 1998 realitzats a Nagano (Jap\xc3\xb3), on finalitz\xc3\xa0 52\xc3\xa8 en el salt llarg, 51\xc3\xa8 en el salt normal i vuit\xc3\xa8 en la prova per equips. En els Jocs Ol\xc3\xadmpics d'hivern de 2002 realitzats a Salt Lake City (Estats Units) va guanyar dues medalles: la de bronze en el trampol\xc3\xad K-90 i la de plata en el K-120, a m\xc3\xa9s de finalitzar sis\xc3\xa8 en la prova per equips. En els Jocs Ol\xc3\xadmpics d'hivern de 2006 realitzats a Tor\xc3\xad (It\xc3\xa0lia) finalitz\xc3\xa0 cinqu\xc3\xa8 en la prova per equips, set\xc3\xa8 en el salt normal des del trampol\xc3\xad K-99 i catorz\xc3\xa8 en el salt llarg des del trampol\xc3\xad K-120. En els Jocs Ol\xc3\xadmpics d'hivern de 2010 realitzats a Vancouver (Canad\xc3\xa0), i a l'edat de 32 anys, aconsegu\xc3\xad guanyar la medalla de plata en les proves de salt normal i salt llarg, a m\xc3\xa9s de finalitzar sis\xc3\xa8 en la prova per equips._NEWLINE_Al llarg de la seva carrera ha guanyat la Copa del M\xc3\xb3n quatre vegades (2001/2002, 2002/2003, 2003/2004 i 2006/2007), essent el primer saltador que la guany\xc3\xa0 tres vegades seguides. Tamb\xc3\xa9 va guanyar el t\xc3\xadtol dels Campionats de Pol\xc3\xb2nia en salt d'esqu\xc3\xad 17 vegades, obtenint el t\xc3\xadtol de Millor Esportista de Pol\xc3\xb2nia tres vegades, aix\xc3\xad com quatre vegades el t\xc3\xadtol de campi\xc3\xb3 mundial."